
Áruszállítás vasúton: vakvágány helyett reneszánsz?

„Vasúton - zöld úton” hangzik a Rail Cargo Hungaria egyik hangzatos szlogenje, ami, ha az egyes közlekedési módok fajlagos szén-dioxid kibocsájtását nézzük sokkolóan igaz. A fenntartható fejlődéshez vagy az üvegházhatású gázok kibocsájtásának csökkentéséhez erősen hozzátartozik a vasúti közlekedés.
A globalizáció hatásai miatt az áruszállítási piac az elmúlt évtizedekben folyamatos növekedést mutatott. Ez a növekedés azonban kontinensen belül, szinte teljes mértékben a közúton jutott el a rendeltetési helyére. A megnövekedett közúti árufuvarozásnak már napjainkban is érezhetők negatív mellékhatásai, mint például az útburkolatok gyorsabb amortizációja, gyakrabban kialakuló torlódások a frekventált útszakaszokon, valamint a közúti fuvarozásból származó károsanyagkibocsátás növekedése. Emiatt felértékelődött az alternatív árufuvarozási ágakra való áttérés fontossága.
A vasút szerepének növelése érdekében az Európai Unió is számos ambiciózus tervet tűzött ki a közös közlekedéspolitikán belül, amelyek a vasúti árufuvarozás ösztönzését szolgálják. Ugyanakkor, az európai uniós közlekedési fehér könyv és politikai hangsúly ellenére, hazánkban és az Európai Unióban a vasúti árufuvarozás részaránya csökken vagy legjobb esetben is csak stagnál.
Dolgozatom célja a vasúti áruszállítás jelenlegi helyzetének ismertetése, valamint az Európai Unió által is sürgetett vasútra váltás lehetőségeinek vizsgálata. Kutatásom során feltérképezem a vasút számára potenciális növekedést generáló szektorokat és a különböző típusú és mennyiségű áruk egyedi fuvarozási igényeit.
Dolgozatom módszertanát, szorosan a témához illesztettem. Szekunder kutatásom során összefoglalom a magyar és a nemzetközi szakirodalmat. Primer kutatásomat pedig a vasúti szakmában érintett szakértőkkel készített interjúkkal és vasútvállalati adatok és statisztikák elemzésével végzem.



